記事
作者：陸龜蒙
朝代：唐

paragraphs: 本作漁釣徒，心將遂疎放。
苦爲飢寒累，未得恣閑暢。
去年十二月，身住霅溪上。
病裏賀豐登，雞豚聊饋餉。
巍峩卞山雪，凝冽不可向。
瘦骨倍加寒，徒爲厚繒纊。
晴來露青靄，千仞缺尋丈。
臥恐玉華銷，時時推枕望。
雖然營衛困，亦覺精神王。
把筆強題詩，粗言環怪狀。
吳興鄭太守，文律頗清壯。
鳳尾與鯨牙，紛披落雜唱。
緘書寄城內，搪突無以況。
料峭採蓮船，縱橫簸天浪。
方傾謝公酒，忽值莊生喪。
默默阻音徽，臨風但惆悵。
春歸迨秋末，固自嬰微恙。
歲晏弗躬親，何由免欺誑。
今來觀刈獲，乃在松江並。
門外兩潮過，波瀾光蕩漾。
都緣新卜築，是事皆草創。
爾後如有年，還應愜微尚。
天高氣味爽，野迥襟懷曠。
感物動牢愁，憤時頻骯髒。
平生樂篇翰，至老安敢忘。
駿骨正牽鹽，玄文終覆醬。
嗟今多赤舌，見善惟蔽謗。
忖度大爲防，涵容寬作量。
圖書筐簏外，關眼皆賸長。
餓隸亦勝無，薄田家所仰。
稍離飢寒患，學古真可強。
聖道庶經營，世途多踉蹌。
近聞天子詔，復許私醞釀。
促使舂酒材，呼兒具盆盎。
宵長擁吟褐，日晏開書幌。
我醉卿可還，陶然似元亮。